Papersnake/gushiwen huggingface dataset:
送吴全甫中舍倅无为
孔平仲（宋代）

海沂歌舞待王祥，喜得淮南一道堂。军号无为已閒暇，地连秋道更清凉。

进趋黾勉心应懒，退食优游策最长。我住庐山欲招隐，为君先去种松篁。
露
袁郊（唐代）

湛湛腾空下碧霄，地卑湿处更偏饶。

菅茅丰草皆沾润，不道良田有旱苗。
九江霜蟹比他处黑膏凝溢名冠食谱久拟遗高紫微而家僮后期未至以诗道意
岳珂（宋代）

君不见东来海蟹誇江阴，肌如白玉黄如金。又不见西来湖蟹白沔鄂，玉软金流不堪斫。

九江九月秋风高，霜前突兀赡两螯。昆吾欲割不受刀，颇有苌碧流玄膏。

平生尊前厌此味，更看康庐拂空翠。今年此曹殊未来，使我对酒空悠哉。

旧传骚人鍊奇句，无蟹无山两孤负。老来政欠两眼青，那复前筹虚借箸。

祇今乡国已骏奔，军将日高应打门。流涎便作曲车梦，半席又拟钟山分。

先生家住岷峨脚，屡放清游仍大嚼。襟期尽醉何日同，试筮太玄呼郭索。
和洁堂见寿十章 其二
马廷鸾（宋代）

早知无廊庙，胡不素丘园。挥手谢世氛，保此中夜存。
每过兖辄拟谒阙里辙阻追赋 其一
徐渭（明代）

明珠不解舍衣边，日祷骊龙枉自虔。借问儒家怀阙里，何如佛子慕西天。

片香几买经过日，万木终悬会葬年。只尺翻来一不至，是谁骑马倩谁鞭。
游本愿寺 其一
吴汝纶（清代）

一镫传过海，祖印提来未。低头拜空王，乞与转轮慧。
赠孙章甫 其二
王世贞（明代）

游戏人间事事工，何人不爱葛仙翁。那堪一片桃花水，锁住蓬莱未许通。
慈云寺观荷并游惠山纳凉八首 其二
章简（清代）

凌波标格总珊珊，云水真宜洗眼看。绝忆莫愁湖上路，晓风吹浅碧阑干。
次韵杨文甫监茶名山新建学桥二首
李流谦（宋代）

赤栏画柱水光中，更爱丰碑笔吐虹。
雾市溟蒙螯闯首，雪花错落马行空。
关门近接俱天险，溪水平流亦海通。
执朴笑渠忧诅者，不知说豫坐收功。
次韵和于巽祗谒真祠
王需（宋代）

真人庙食占兹城，欲乞丰年在至诚。五马二车恭款谒，丰香烈火报登平。

犬鸡仙去遗丹灶，鸾鹤飞来认翠旌。既就金方留世子，终闻玉帝录功成。
陆义山舍人入山
释函是（明代）

深山一自埋清影，谁向鸾溪寺里行。无著岭头空有约，天亲湖上旧知名。

木樨可遂闻香意，莲社应无生客情。且就松阴磅礴坐，他年须忆鹤归声。
咏廿四气诗·小满四月中
元稹（唐代）

小满气全时，如何靡草衰。
田家私黍稷，方伯问蚕丝。
杏麦修镰钐，錋欔竖棘篱。
向来看苦菜，独秀也何为？
次韵袁宪打冰移舟三首
陈造（宋代）

东行定见野桥梅，望望花随驿使来。
曾约南枝春信否，急烦好句与催开。
偈
释省念（宋代）

今年六十七，老病随缘且遣日。
今年记却来年事，来年记著今朝日。
腊月
朱士稚（清代）

今年腊月归未得，独在乌程县可怜。
隔岸横飞西塞雁，前门数缆下江船。
高城哀柝兵戈侧，短布单衣雨雪边。
笑语逢迎随契托，故园何处泪潸然。
游南岳途中晚枕念丹山少汾月朔至今六日渺无来耗作歌迟之二章 其二
湛若水（明代）

我西行兮路何之，芙蓉之西西更西。路堂堂兮不岐，中行独复更因依。

祝融洒落无朋侪，望伊人兮胡不来。必有以也何迟迟，宁使予兮心悲以猜。
戚氏 寒食市楼
陈洵（清代）

夕阳边。青旗沽酒艳游天。绣碧山城，舞红台榭，委寒烟。

凭栏。尽漫漫。游丝落絮忒无端。行人驻马回首，对此风景几萦牵。

古道惆怅，芳韶百五，暗销雨断风连。正临花燕驿，簪柳莺户，争闹晴暄。

婪尾自惜春妍。垆畔醉卧，冉冉付当筵。街帘悄、浅亲邻火，但俯华颠。

念乡园。倦旅梦绕参旗，拂晓戍鼓催船。劝归未得，杜宇声声，且与随分尊前。

信有平生赏，当闲暇日，艳笑清欢。便是离家易感，遇良辰、俊约总依然。

朅来故国平居，去情宛谢，空醒登临眼。怨暮云、憔悴天涯伴。

多少事、凄语时年。剩素怀、冷节相怜。泪纨湿、雁绝旧山川。

共飞花远，韩翃句好，汉苑休传。
村景四首
陈著（宋代）

风生老树飞叶，雨过残云带霞。
禾场牛臣落日，渔村鸦起平沙。
应祷诗留天圣观
王惟正（宋代）

岭外归来者，曾为外计臣。
无功能报国，抱疾亦忧民。
乞雨祈诸庙，焚香祷众真。
精诚达天地，滂霈果均匀。
再次元韵答几道
王令（宋代）

尘嚣摆落到鸿冥，始见当时遁世英。
丛棘敢思丹凤至，寸筳惭世巨钟鸣。
须知奔竞浮荣路，未若喧传不朽声。
此道固为流俗笑，苟非夫子欲谁明。
寄贺李修孺移利宪
冯山（宋代）

才出关来又入关，欲閒天意未教閒。一生孤直知心处，三度交承隔政间。

食蔗羡君方有味，过屠怜我尚何颜。功名不是蹉跎物，犹惜清时共仰攀。
平乐至阳朔一带俱是石峰嵯峨口占
黄公辅（明代）

异样奇峰见未曾，嵬嵬峭壁长萝藤。祇从云外舒眸望，纵有胜情不可登。
桃源深处
胤禛（清代）

溪外每闻犬吠，林间日听莺声。漫问武陵何处，且来此地移情。
霜天晓角（再和）
吴潜（宋代）

举杯吸月，一洗烦襟热。相见摩诃池上，星斗转、挂银阙。

金吾传漏铁，此时滋味别。阶砌寒蛩声细，携手处、人如雪。
扬州寄诸子
裴夷直（唐代）

千里隔烟波，孤舟宿何处。遥思耿不眠，淮南夜风雨。
晚村
郑梁（清代）

一卷残经对好风，会心多在晚村中。已凭沟浍污流竞，自觉烟云色相空。

古墓欹倾耕犊上，野桥低小钓航通。年来渐洗名根净，惟许前溪鸥鹭同。
春日杂题三首 其二
李龏（金朝）

碧荠抽条土力松，春雷犹自蛰黄龙。上清道士归寻药，一笛吹云入弁峰。
江城子 赋芍药杨州红
元好问（金朝）

司花著意压春魁。绿云堆。拥香来。冉冉红鸾，十步一徘徊。花到扬州佳丽种，金作屋，玉为阶。门前腰鼓揭春雷。倚妆台。尽人催。莺语丁宁，空绕百十回。不道惜花人欲去，看直待、几时开。
苦热和袁应祥用韦苏州乔木生夏凉流云吐华月
郭印（宋代）

中扃自清凉，穿凿多门户。
神凝一气归，陋哉勤纳吐。
次韵子由柳湖感物
苏轼（宋代）

忆昔子美在东屯，数间茅屋苍山根。
嘲吟草木调蛮獠，欲与猿鸟争啾喧。
子今憔悴众所弃，驱马独出无往还。
惟有柳湖万株柳，清阴与子供朝昏。
胡为讥评不少借，生意凌挫难为繁。
柳虽无言不解愠，世俗乍见应怃然。
娇姿共爱春濯濯，岂问空腹修蛇蟠。
朝看浓翠傲炎赫，夜爱疏影摇清圆。
风翻雪阵春絮乱，蠹响啄木秋声坚。
四时盛衰各有态，摇落凄怆惊寒温。
南山孤松积雪底，抱冻不死谁复贤。
韩愈
徐钧（宋代）

排斥异端尊孔孟，推原人性胜荀杨。
平生胆气尤奇伟，何止文章日月光。
旅怀
文天祥（宋代）

天地虽宽靡所容，长淮谁是主人翁。
江南父老还相念，只欠一帆东海风。
遂宁社稷坛与风雷雨师师之坛混为一区其间多
魏了翁（宋代）

始余求诸社，穷巷窈而曲。
草阴荒蒙茸，林影乱朴樕。
其中有屋荒，其下主以木。
社稷风雨雷。皆於此乎告。
趋暗不求阳，如丛祠而局。
就简不辨方，如古墓而族。
引我拜乎上，高床被茵褥。
使我视所陈，纸币荐薌烛。
爵不以坫寘，酒不以茅缩。
牲不以碑丽，斋户不以宿。
於礼无所稽，承讹已云熟。
从之则咈余，不从亦违俗。
是心既不慊，虽暂亦为渎。
屋不受不阳，此岂容有屋。
先易其甚者，余事踵相属。
其有不逮为，则以告新牧。
次韵吴守四首 其二
陈造（宋代）

园林落粉吹香雪，魏紫姚黄独步春。明日插花同一醉，小闲谭麈岸纶巾。
赋山茶示陈慧甫三首
张明中（宋代）

春风未晚凌霜叶，夜雨催开红玉花。
绛雪腻酥犹未有，饥蜂瘦蝶漫交加。
六安枕铭
崔骃（两汉）

枕有规矩，恭一其德。承元宁躬，终始不忒。
秀峰寺
徐玑（宋代）

篮舆晚泊近岩隈，精舍门临古道开。
僧子相逢便相识，十年三过秀峰来。
信步
杨元恺（清代）

信步踏秋色，疏钟时一闻。风清凉似水，山远淡于云。

忽叩紫霄观，不逢华盖君。苍苍归路杳，松竹带斜曛。
早秋夜坐
贯休（唐代）

微凉砧满城，林下石床平。发岂无端白，诗须出世清。

邻僧同树影，砌月浸蛩声。独自更深坐，无人知此情。
句
赵野（宋代）

复道密通繁衍宅，诸王谁似郓王贤。
和千家诗六十首 其二十四 滁州西涧
李江（明代）

秋寒岁晚绿阴生，涧底风清鸟雀鸣。遮断兰皋云万里，江篱槛木几根横。
卜算子
沈端节（宋代）

烘手熨笙簧，呵冻匀酥面。闲向梅花树下行，拜月遥相见。

何处梅春心，乐府流深怨。却捻寒窗榜绮疏，恨极东风远。
送李馀及第归蜀
朱庆馀（唐代）

从得高科名转盛，亦言归去满城知。发时谁不开筵送，

到处人城与马骑。剑路红蕉明栈阁，巴村绿树荫神祠。

乡中后辈游门馆，半是来求近日诗。
山中酬人
张籍（唐代）

山中日暖春鸠鸣，逐水看花任意行。

向晚归来石窗下，菖蒲叶上见题名。
十二时歌
释印肃（宋代）

日昳未，担板玄沙爱鳖鼻。
丧身失命几多人，张口送晴何处避。
失通宗，浑寐语，
业识茫茫无本据。盲参失体弄蛇人，
常被弄蛇穿却鼻。
赠朝鲜陪臣工曹判书朴元亨还国
倪谦（明代）

曾于文字久相知，赋敌杨雄思不羁。楚国包茆频入贡，虞廷彩凤喜来仪。

东藩地远山川隔，北阙天低雨露垂。归去观光知有得，襟怀应负子长奇。
周方伯至白沙
陈献章（明代）

天上客来寻故人，江门月下足音闻。便传一点江门信，逢著桃源且问津。
同公载公实思伯登白云最高顶 其二
黎民表（明代）

千岩云气混重溟，竹院松扉白昼扃。金锡乍飞游鹤去，贝书初诵毒龙听。

荒台花雨空留碧，阴洞苔文尚带青。浮世始知无住著，长生还欲问仙灵。
枕上二首 其一
陆游（宋代）

青丝玉井辘轳声，露叶风枝鹎鵊鸣。造物未容闲到死，又从枕上得诗情。
上黄端明寿诗以竚期三入后一品见玄孙为韵
李吕（宋代）

贱子甘藏拙，无心学草玄。
自然多坎壈，不是乐盘旋。
颂古四十四首
释法泰（宋代）

堂堂妙相真难比，历历梵音犹更奇。
可怜逐句寻言者，蹉过长沙觌面机。
知不知，黄鹤楼崔颢题诗。
三月十五日宿魏云夫山庄
司马光（宋代）

先生嫌俗宾，犹与故乡亲。
不惜烟霞地，暂容缰锁身。
林庐深有径，鸡犬四无邻。
蔌蔌闇花堕，苍苍古柏春。
饮炊松粒细，肋采蕨芽新。
静觉精神健，闲知气味真。
豀泉冷毛发，山翠湿衣巾。
竹色消酲易，林声破梦频。
客轮来去辙，驿路古今尘。
明日空回首，白云应笑人。
悼出童尚质二首
陈著（宋代）

南山山最秀，之子得其精。
年少文偏老，身通道自亨。
得交宽所蕴，见义勇于行。
今日知无憾，声名一死生。
湖西杂感诗
释智圆（宋代）

移得烟溪竹数竿，闲庭栽处绿阴寒。
虚心高节真堪爱，不放常人暂入看。
次韵游龙门十绝
洪咨夔（宋代）

平明出去日斜回，小立岩花涧草隈。
光景留连非我事，此心曾点漆雕开。
送张六
刘敞（宋代）

将漕烦明府，东游慰越吟。斲冰虽楚水，乘兴即山阴。

去去陶嘉月，悠悠见子衿。因君倚城阙，送目乱愁心。
上云乐 方诸曲
萧衍（南北朝）

方诸上。
上云人。
业守仁。
摐金集瑶池。
步光礼玉晨。
霞盖容长肃。
清虚伍列真。
重至金陵故居吊刘姬
俞明震（清代）

罢絮光阴萍满池，春风吹鬓白成丝。明知生累翻悲死，难遣中年况近衰。

花竹每思初种日，江山重见独来时。人间万事成追悔，地老天荒却怨谁。
海康西馆有怀
寇准（宋代）

风露凄清西馆静，悄然怀旧一长叹。
海云销尽金波冷，半夜无人独凭栏。
刘公诗
孔武仲（宋代）

原甫吾不识，闻之士大夫。
少时已绝群。卓牵千里驹。
读书足智已，万卷力有余。
善发六艺蕴，高谈诋先儒。
天文地理学，道藏及浮屠。
纤悉无不讲，讲之皆粲如。
文章弄豪赡，咳唾玉与珠。
散落八极间，买者论锱铢。
为人又挺特，不与侠者俱。
伉健虎独步，轩昂鹤仍孤。
身虽登两禁，未及秉钧枢。
爽气随沆瀣，敛收入清都。
嗟嗟刘夫子，信是荀扬徙。
富贵非穷愁，而复多著书。
荒城过宿雨，古寺人平芜。
郁郁壁上诗，奎钩照天衢。
我来值日暮，篝火为踟蹰。
想见其风骨，磊落眉宇疏。
邦人好事少，不以玉石摹。
岁月更久远，凋摧逐泥途。
作诗贵述美，聊用赞不渝。
河传（二之二）
秦观（宋代）

恨眉醉眼。甚轻轻觑著，神魂迷乱。常记那回，小曲阑干西畔。鬓云松、罗袜刬。

丁香笑吐娇无限。语软声低，道我何曾惯。云雨未谐，早被东风吹散。闷损人、天不管。
谢董都官见寄
韦骧（宋代）

区区贱质耻无闻，深荷明公曲爱存。谈席方忻接馀论，诗筒多谢遗佳言。

辞源浩若江河泻，文意过于布帛温。听狱平反愿承教，异时安敢议高门。
再用迹字韵成一首呈判府
陈与义（宋代）

风雨一叶过，黄花已陈迹。
人贫交旧疏，岁暮日月疾。
贪人积胡椒，智不到鬼录。
那知庾郎菜，地瘦饱金玉。
不如学服气，清座了晨夕。
尚余烟月债，驱使入吟笔。
晚逢葛先生，怜我出无仆。
借车得时诣，谬窥文字籙。
谈诗不知疲，或作夜半客。
挥毫写珠玉，治郡盖余力。
不羡江千万，不慕李八百。
愿传公句法，容我附风翼。
城东刘子政，著书方满屋。
昨示一篇诗，三日叹未足。
仍闻供笔砚，家有樊通德。
但恐裴公门，从此近舍湜。
玉楼春 其二
杜安世（宋代）

风解池冰蝉翅薄。庭树枝枯笼翠萼。背寒迎暖起犹慵，闲卷珠帘凭画阁。

晴景融融烟漠漠。天际行人乖信约。病容先怯见春来，长到恁时添瘦削。
别长安五首 其一
尤侗（清代）

只合渔樵老此身，底须辛苦入风尘？一官未许因人热，十口翻风为仕贫。

阊阖天高逢鬼谒，江湘地远逐孤臣。非关圣世簪缨短，为有青山待逸民。
祖麟作东山藏主以一偈送之
王庭圭（宋代）

海藏龙宫五千卷，口角流涎方诵遍。不如烦此六丁神，一日与君推百转。
秋夜有感
朱淑真（宋代）

哭损双眸断尽肠，怕黄昏后到昏黄。
更堪细雨新秋夜，一点残灯伴夜长。
师邵复以诗送酒副双尊之句仍以一壶情所寄四句意能多散于篇内因效建除体次第用之招与十峰同饮
顾清（明代）

一室环潦水，壶尊空倚墙。情驰北邻彦，所谓天一方。

寄我五字吟，四返意弥长。能许冲泥过，多哉招杜康。
和圣俞咏昌言五物·白鹘图
司马光（宋代）

白鹘日边来，一息万里遥。
横飞碧海晴，六翮寒萧萧。
轻如朔雪花，迥与长风飘。
倾身叠绀爪，吟啸何晓哮。
瞥来疾惊电，欻起先扶摇。
遂令狐与狸，不敢矜凶妖。
罻罗不可取，灭影还云霄。
世人莫得见，粉绘图轻绡。
凛然堂牖间，霜气生春朝。
风雨夜如墨，古木无鸣枭。
周五声调曲 羽调曲 二
庾信（南北朝）

运平后亲之俗。
时乱先疎之雄。
踰桂林而驱象。
济弱水而承鸿。
既浮干吕之气。
还吹入律之风。
钱则都内贯朽。
仓则常平粟红。
火中乃寒乃暑。
年和一风一雨。
听钟磬念封疆。
闻笙竽思蓄聚。
瑶琨筱簜既从。
怪石铅松即序。
长乐善马成廐。
水衡黄金为府。
颂古五首 其二
释妙伦（宋代）

赵老七斤衫，提来用恰好。若更问如何，且去青州讨。
海上受降 其二
王猷（南北朝）

蛮烟蜃气一时清，天外恩波霁景生。怜尔潢池骄赤子，想堪海国寄干城。

流云野浦供横槊，落月沧溟照洗兵。此日卖刀忙买犊，水田归去及春耕。
予告客不能饮酒尝仗宾主俱劳客言有二事便可
晁说之（宋代）

眼病身捋四分律，流芳巧笑两如何。
从教酩酊非吾事，免得醒来恨更多。
古镜
若虚（唐代）

轩后红炉独铸成，藓痕磨落月轮呈。万般物象皆能鉴，

一个人心不可明。匣内乍开鸾凤活，台前高挂鬼神惊。

百年肝胆堪将比，只怕看频素发生。
偈颂七十六首
释师观（宋代）

佛语心为宗，无门无法门。
个里全身入，别是一乾坤。
尝令陈生作木苍龙头甚肖似因求赠言
何梦桂（宋代）

谁试鸾刀作老龙，浑疑沟断出神工。明朝雷雨急飞去，莫遣天龙骇叶公。
夏五门外小池白莲盛开有一茎双花岿然出于群花之上赋长句志之
徐瑞（宋代）

方塘风露清泠泠，万荷嶷立森高青。群花迎日各有态，一茎出高初亭亭。

双苞并蒂发天巧，雕饰尽去殊瞻听。风标自是绝尘土，道气直欲凌青冥。

恍然两仙来帝庭，翠云绿雾浮辎軿。飘飘羽服共萧散，隐隐高佩争珑玲。

同舆鄙笑岳及湛，专城彷佛石与丁。看花何啻日千转，属辞含意行且停。

涪翁食莲寄深感，如此妙质谁当铭。我歌此诗百其聆，一洗千古脂粉腥。
袁明府以家酝寄余余以山梅答赠非唯四韵兼亦双关
方干（唐代）

封匏寄酒提携远，织笼盛梅答赠迟。
九度搅和谁用法，四边窥摘自攀枝。
樽罍泛蚁堪尝日，童稚驱禽欲熟时。
毕卓醉狂潘氏少，倾来掷去恰相宜。
赋风花
何梦桂（宋代）

玄化浩无极，岂为万物私。
燕坐观物化，荣悴故有时。
春林著寒葩，犹记去年枝。
日暮还复殒，委运不可羁。
天机自高下，时命非所知。
变化纷万感，逝者长如斯。
谁能渺独立，终古以为期。
大钧播万物，静观自森著。
倏见朝华荣，夕殒亦何遽。
升沈信天机，高下两无据。
世眼空纷籍，往事逐飞絮。
今年花上枝，去年花落处。
开落无常期，年来复年去。
题汉州西湖
严公弼（唐代）

西湖创置自房公，心匠纵横造化同。

见说凤池推独步，高名何事滞川中。
送周一之从大将军出塞
谢榛（明代）

长剑斫山石可摧，劲弓射海波能开。宿昔相逢重然诺，意气干能不可回。

酒酣独上黄金台，吴歌忽断天风来。曾笑要离空侠节，复轻郭隗非奇才。

二十馀年滞京国，俗尘总不关胸臆。一朝长揖大将军，材官相顾无颜色。

丈夫颖脱自有时，百年遭际几相知。陈琳倚马能成檄，王粲从军还赋诗。

昨夜秋风吹大旗，据鞍喜动幽并儿。铁骑连营亘千里，馈饷日日无停期。

喧阗笳鼓长城路，沙拥潮河仍北渡。杀气遥沈白马关，暮云横断黄花戍。

单于已遁尚屯兵，嫖姚看逐西山兔。闺中月照流黄机，应念征人犯霜露。
昭君怨
程过（宋代）

试问愁来何处。门外山无重数。芳草不知人。翠连云。

欲看不忍重看。心事只堪肠断。肠断宿孤村。雨昏昏。
采山石
林逋（宋代）

危阁闲登日渐曛，整屏晴雨枕江濆。
秋稜瘦出无多寺，古翠浓连一半云。
坐卧不抛输钓叟，往来长见属鸥群。
翻然却怪宣城守，是甚移将李白坟。
文宣王及其弟子赞
宋高宗（宋代）

有怀子折，全鲁之彦。
儒行既名，聊伯乃建。
兢兢受道，奕奕峨弁。
懿选嘉访，世享馨荐。
寄汪子 其四
王廷陈（明代）

群公方议进，吾子独初衣。即市称大隐，于星应少微。

鹏图无近适，凤览有馀辉。高士逝已久，非君谁与归。
季春十有三日作
赵蕃（宋代）

晨起风寒又觉加，不知信复到何花。
晴多且欲雨知节，雨久更思晴亦佳。
寂寂蕙兰菲剩馥，纷纷姚魏扫残葩。
故山政好不归去，筍蕨登盘僧馈茶。
次韵平甫村墅春日
王安石（宋代）

昨日青青尚未齐，忽看春色满高低。
陂梅弄影争先舞，叶鸟藏高自在啼。
樵蹻踏云归旧径，渔蓑背雨向前溪。
似知我欲逃轩冕，谈笑相过各有携。
寄不疑上人
姚合（唐代）

是法修行遍，方栖不二门。随缘嫌寺著，见性觉经繁。

所叹身将老，始闻师一言。尘沙千万劫，劫尽佛长存。
送道守董朝散
华镇（宋代）

史笔传遗直，经帷起世家。一麾分郡寄，千里蔼春华。

鸣阪方睎骥，言时已及瓜。车尘杳难逐，飞梦绕天涯。
还丹复命篇 其六
薛道光（宋代）

三十辐兮同一毂，金木才逢二气交。六十卦分朝与暮，一阳萌处发初爻。
山门六题寄圣俞 朝阳洞
张献民（宋代）

撇衣秉火扪石入，路硬硗确黑如漆。穷深不见瞿硎生，洞中依旧石藏室。
上巳会许公亭二首 其二
韩琦（宋代）

元巳乘闲到许亭，胜游差远几开扃。寻春自失花颜素，爱客偏回柳眼青。

曲水事遥存燕喜，甘棠人去想仪形。禊筵莫愬杯行数，归辔迎风酒易醒。
天宁寺有白石日卞山脚石上多名公题识
袁说友（宋代）

隐隐来岗续，沈沈土脉萦。
一峰庭下立，十里地中行。
石脚犹依佛，山腰恰近城。
摩挱嗟岁月，风雨几题名。
送叶师道分教罗源
潘希曾（明代）

斯文自昔共心期，岂谓先生独后时。千里马难逢伯乐，五车书亦负男儿。

漫膺一命资模范，远赴三山惜别离。雨霁都门秋欲暮，不堪携酒暂追随。
保叔傅公得余诗画失去重补
沈周（明代）

花宫宝塔映湖光，题墨游踪久已忘。屈指岂胜年契阔，感人何在画存亡。

头衰要雪消难得，山缺教云补不妨。旧梦又将新梦接，几时风雨活松堂。
封州
郑刚中（宋代）

莫道封州是小州，封州虽小客何愁。
荔枝受暑色方好，茉莉背风香更幽。
得醉便眠寻梦蝶，俗行还立看沙鸥。
向非造物曾留意，谁把馀生为我谋。
三月三日上忠襄坟因之行散得十绝句 其七
杨万里（宋代）

粉捏孩儿活逼真，象生果子更时新。输赢一掷浑闲事，空手入城羞杀人。
次韵桥亭禊事
朱继芳（宋代）

圯上还成集禊亭，杉松自古草仍新。
彩虹卧饮流杯水，白鹭飞迎入座宾。
挽仰已成今昔事，东西更看往来人。
聚蚊金谷皆安在，若见吾徒合主臣。
赋长道一绝送陆邃潜夫
皇甫冉（唐代）

高山迥欲登，远水深难渡。杳杳复漫漫，行人别家去。
孙伯符墓下
周弼（宋代）

梧叶萧萧墓草长，梦魂曾断九回肠。
空闻绛帕离章水，谁见黄旗入洛阳。
鸦噪暮园江阪迥，龙盘春戍石城荒。
赤乌不识桑田变，犹自悽悽守白杨。
卢通议挽词三首 其一
范纯仁（宋代）

耆旧今多少，唯公景德人。家邻吴市卒，名重汉廷臣。

路在犹耕月，门閒似送春。空堂馀画像，彷佛旧精神。
吴户曹传枢贵言讶余不通京师书
庞尚鹏（明代）

自昔称哲人，无书抵政府。曾闻司马公，引拔登贤路。

青史传美谈，高名重千古。我本西家愚，碌碌安足数。

即持万言书，累牍终何补。追忆廿年时，努力事明主。

徒怀狗马心，无由报恩遇。今逢尧舜时，夔龙满朝著。

推毂日纷纷，征途渺何许。往彻至今存，念之倍疑惧。

飘泊叹浮名，好似风中絮。自怜骨相寒，何劳问唐举。

我命本自天，谁能复陶铸。投笔对青山，逍遥重箕踞。
送王简卿归天台二首
姜夔（宋代）

迎风吹白发，送客向黄岩。
在事何为尔，如君自不凡。
城阴当复会，诗卷可频缄。
纵别无多久，江沙望远帆。
饯赵可斋朝京
杨公远（宋代）

秋高秣马理征鞍，琴鹤相随上帝关。
已有声名闻草木，又将诗句动夷蛮。
金銮未赐金莲炬，玉陛将催玉笋班。
管取来年三二月，定年昼著锦衣还。
永嘉即事寄赣县袁少府瓘
张子容（唐代）

山绕楼台出，谿通里閈斜。曾为谢客郡，多有逐臣家。

海气朝成雨，江天晚作霞。题书报贾谊，此湿似长沙。
深出赘归省再往妇氏家
陈著（宋代）

父子恩爱重，人生别离苦。
惟汝善事我，我亦深爱汝。
我年今七十，又有多病母。
出赘非汝心，事有难直取。
寸步安可离，而乃江山阻。
忆昨汝归时，大暑走风雨。
身如出水荄，淋沥带泥滷。
弱质又逃病，老怀方免虑。
胡为有力者，夜半负箧去。
本自无完衣，转使时赤露。
命穷不可医，眉攒若为诉。
我心愈恻恻，还送汝行路。
奈何其奈何，听我细分付。
出入谁能无，归期况堪数。
远游必有方，无愧圣人语。
得失亦可常，翕然云散聚。
不见古君子，堕甑宁复顾。
贤哉汝妇翁，可以就规矩。
瑟琴相好合，更闻汝得妇。
足宽父母心，百里在庭户。
谨铁困閒愁，宗事要担负。
湖心寺呈箫峰陈明府
侯畐（宋代）

水边曾看题碑石，知是诗人扁寺名。
僧趁钓舟来赴供，鱼听堂鼓候抛生。
无多空地锄松影，儘有寒湖载月明。
只合閒身吟向此，细将心事共鸥评。
汉老弟寄示雪诗倡和已成轴矣因次韵
虞俦（宋代）

衡门虽设昼常关，人在琼楼玉宇间。
一笑眼青馀老桧，相看头白只高山。
携壶索共梅花醉，著屐扶行竹杖斑。
此兴此时吾不忘，倦飞深羡鸟知还。
积雨
释居简（宋代）

积雨低田欲再车，经旬湿稼糵寒沙。绝怜百念如焦谷，大浸稽天不复芽。
春日承诸郡公招同李仰山唐曙台泛舟西湖用前韵 其一
章曰慎（明代）

春日临门快一登，桃花新水浪纹兴。自缘容接过元礼，岂有才华似茂陵。

锦绣江山侯作主，林泉麋鹿我为朋。饮醇一滴心堪醉，何况兵厨酒似渑。
观兵东台署中兼寄鲁文叔
杨瑞云（明代）

天涯春尽夏来时，有客遗书道数奇。六载沧溟凭女在，半生心事有天知。

迎风老鹳将双子，唤雨雏鸠过别枝。到处乾坤堪托迹，只愁无酒负花期。
鳗井
范成大（宋代）

决甃神通未易论，雨声留客夜翻盆。
不辞客路春泥滑，且足秧田旧水痕。
吴山青·金璞明
赵溍（宋代）

金璞明。玉璞明。小小杯柈翠袖擎。满将春色盛。仙珮鸣。玉珮鸣。雪月花中过洞庭。此时人独清。
自南山归口占上王阁老
周麟之（宋代）

湖上清游乐有余，玉山未倒不须扶。
后堂深处无人到，尚许鸱夷托后车。
笠泽
杨蟠（宋代）

行吟泽畔心空健，解剑江头事已非。
把酒沧浪愧渔父，何人独向秋风归。
句
刘长卿（唐代）

春苔满地无行处，深映桃花独闭门。
王孙游
谢朓（南北朝）

绿草蔓如丝，杂树红英发。
无论君不归，君归芳已歇。
酬李校书
薛涛（唐代）

才游象外身虽远，学茂区中事易闻。

自顾漳滨多病后，空瞻逸翮舞青云。
荷珠
李光（宋代）

荷珠圆复碎，攲侧动相关。去似临江失，来如合浦还。

贾人应误喜，莲女想轻攀。百斛倾梅雨，天公岂是悭。
陈尧拱廷评致仕归蜀
杨亿（宋代）

一家今有十朱轮，独忆云山欲退身。天邑繁华行乐厌，月曹清要命书新。

西风跃马经秦甸，东道椎牛宴孟邻。秋稼万箱僮百指，羲皇之上更何人。
自南濒别墅暮归可庄复乘月访郭频伽
陶章沩（清代）

城郭人归余亦返，摇摇一橹浪生花。疏钟隔水不知寺，明月随生直到家。

远见书镫背岭出，更缘石径傍堤斜。吾侪良夜休虚掷，野店香醪近可赊。
漫书答唐观察四首
汤显祖（明代）

岭外梅残鬓欲星，孤琴摇拽越山青。
只言姓字人间有，那得题名到御屏。
又旋风吟二首
邵雍（宋代）

近日衰躯有病侵，如何医药不求寻。
轩前密叶自成幄，砌下黄求空散金。
闲看蜜蜂由蜜意，静观巢燕垒巢心。
非关天下知音少，自是尧夫不善琴。
牡丹
白居易（唐代）

绝代祇西子，众芳惟牡丹。月中虚有桂，天上漫誇兰。

夜濯金波满，朝倾玉露残。性应轻菡萏，根本是琅玕。

夺目霞千片，凌风绮一端。稍宜经宿雨，偏觉耐春寒。

见说开元岁，初令植御栏。贵妃娇欲比，侍女妒羞看。

巧类鸳机织，光攒麝月团。暂移公子第，还种杏花坛。

豪士倾囊买，贫儒假乘观。叶藏梧际凤，枝动镜中鸾。

似笑宾初至，如愁酒欲阑。诗人忘芍药，释子愧栴檀。

酷烈宜名寿，姿容想姓潘。素光翻鹭羽，丹艳赩鸡冠。

燕拂惊还语，蜂贪困未安。倘令红脸笑，兼解翠眉攒。

少长呈连萼，骄矜寄合欢。息肩移九轨，无胫到千官。

日曜香房拆，风披蕊粉乾。好酬青玉案，称贮碧冰盘。

璧要连城与，珠堪十斛判。更思初甲坼，那得异泥蟠。

骚咏应遗恨，农经祇略刊。鲁班雕不得，延寿笔将殚。

醉客同攀折，佳人惜犯干。始知来苑囿，全胜在林峦。

泥滓常浇洒，庭除又绰宽。若将桃李并，更觉效颦难。
甘瓜
范成大（宋代）

夏肤粗已皴，秋蒂熟将脱。
不辞抱蔓归，聊慰相如渴。
温成皇后挽辞二首 其一
张方平（宋代）

何事高前烈，忘身卫至尊。平生彤管在，忧国玉刀存。

一惠彰柔德，深衷忆善言。凄凉金殿月，还照给孤园。
送范宪百禄赴阙
赵抃（宋代）

泥书下紫宸，公议协朝绅。真主正图治，谏官今得人。

从容陪国论，憔悴恤天民。大对如晁董，公尝素所陈。
己未生朝谢莘叟兄送梅
陈傅良（宋代）

莫笑栽培日月迟，待看老干及孙枝。
天将腊去春回首，人与花同雪满颐。
万里陇头空故迹，孤山篱落但余基。
至今佳句无人继，谁与招魂著楚辞。
简才叔
许及之（宋代）

坐看母竹长龙材，衣上新痕染碧苔。杜宇不随春老去，黄鹂偏傍水光来。

摇摇书带连香草，冉冉凌霄上古梅。此意转庵同领解，更须潘令好怀开。
游陆先生故岩居
杨衡（唐代）

独壑临万嶂，苍苔绝行迹。仰窥猿挂树，俯对鹤巢石。

上有一岩屋，相传灵人宅。深林无阳晖，幽水转鲜碧。

拾薪遇遗鼎，探穴得古籍。结念候云兴，烧香坐终夕。
初秋
罗蒙正（元代）

落日关河笛一声，感时怀抱若为平。燕台已朽千金骨，秦塞虚防万里城。

大火西流金有令，长江东去水无情。故园回首干戈满，空负沧浪白鸟盟。
浮邱八景 其二 晚沐堂
张廷臣（明代）

休沐夷犹涉近郊，碧檐文沼影相交。西山爽气谁携酒，十里长松带鹤巢。
蜀郡范公景仁挽词三首 其二
范纯仁（宋代）

伊洛相逢日，忠贤盛集时。游从敦气义，唱和若埙篪。

汉嗣资商老，尧章忆后夔。云亡时共惜，不独故人悲。
忆远曲二首 其二
黄渊耀（明代）

欲倩秋来雁，传书塞上飞。边庭春不暖，切莫解寒衣。
参政瞿公之孙东广机宜德远惠书若诗以能问于不能久之愧虚盛意敬赋古风谢塞
曾丰（宋代）

高庙中兴初十年，大参内制馀百篇。心声之发动夷夏，手泽所存传子孙。

得其传者孙之嫡，参自道根至枝叶。一元生二二生三，万特取千千取百。

诗书其髓易其精，左右逢原笔纵横。公先闻道非后进，我后获仁岂先生。

知津问津盖有得，教玉琢玉其何名。玉虽不以石作使，以磨易磋亦其理。

春秋以来有师承，博约之外无宗旨。风行水上旧为文，雷在地中新复理。
寄陈古堂
翁森（宋代）

往来几兴亡，古今一天地。
而人生其中，云胡不自贵。
渺予寸心孤，浩发千载喟。
残夜抱遗编，青灯照无寐。
怀人月千里，开门秋一林。
徘徊不得寐，对此石上琴。
山水有真领，寥寥本无音。
寄语子钟子，须知琴外心。
王升之绝句以诗成有共赋酒熟无孤斟为韵因次其韵 其九
刘跂（宋代）

庭阶脱叶静，岌岌高井梧。雁声排云去，历历心不孤。
旅怀上石似之郎中
虞俦（宋代）

骚人先自不禁秋，风雨相将作许愁。
尚有壮怀因酒到，苦无佳思慕诗休。
故乡音信新来雁，尽日笙歌谁氏楼。
满目黄花笑樵悴，未应回首没江鸥。
寄董总管文卿精春秋连为太平姑苏二大郡
方回（元代）

春秋家学汉醇儒，才尹当涂又尹苏。
光价九霄悬日月，爱思两郡甲江湖。
蛾眉采石风前笛，橘里长桥□后鲈。
太白季鹰俱不及，□□□□拥菟符。
上湖南孙漕四首
廖行之（宋代）

湘郡湘城四十余，赋租无爽岁无虚。
三年自是澄清泽，一吏何能抚字书。
底事古人勤劝课，由来国计在阎闾。
南阳谁守蒲谁宰，更赖褰帏使者车。
甲子秋日过懒庵访用平同人过邻仙台访邓玄度观察皆别三年远矣
张萱（明代）

雨过风柔五两轻，残霞晴挂宝安城。三年寤寐三秋客，一水蒹葭一日程。

社结芳邻仙可侣，斓成孤枕梦偏清。重来为赴平原约，家酿君应日日倾。
颂古一○一首
释子淳（宋代）

声前一句口如眉，佛祖从来总不知。
昨夜昆仑闲说梦，白头生得黑头儿。
听画船梢妇打歌用吴歌体
刘苑华（明代）

画船女儿打吴歌，缥缈风烟莎接麽。
却与桨声相应节，到来只是唤哥哥。
题昼寝宫人图应制
黄泳（宋代）

御手指婵娟，春风昼日眠。
粉匀香汗湿，髻压鬓云偏。
柳妬眉间绿，桃惊脸上鲜。
梦魂何处是，应绕帝王边。
对雪
李正民（宋代）

朔风千里冻寒云，三白呈祥副所闻。洒处萧萧仍淅淅，风来霭霭复雰雰。

模糊碧瓦俱同色，挺特疏梅自出群。忽忆去年诗酒会，邹枚司马尽能文。
病起书院偶成
盛世忠（宋代）

蓄水滋兰畹，开窗近竹林。
败糊黄虮閧，断简老虫侵。
酒尚欺人病，诗能对客吟。
晨昏一饮足，此外不关心。
刘汝一和诗复用韵
王十朋（宋代）

鲁酒三杯却到齐，诗坛老将胜山西。气馀殿上欲折槛，清见胸山不糁藜。

聊复忘机对禅榻，未应采药赴桃溪。吾侪会合真天意，清绝湖山尽共题。
送姚侍御出使江东
宋之问（唐代）

帝忧河朔郡，南发海陵仓。坐叹青春别，逶迤碧水长。

饮冰朝受命，衣锦昼还乡。为问东山桂，无人何自芳。
念奴娇
沈端节（宋代）

重阳恁好，正秋清天色，水容如泻。野阔风高香雾满，采菊无人同把，堪笑渊明，蓬头曳杖，吟赏东篱下。孤风远韵，至今犹作佳话。

争似太守才贤，慈祥恺悌，赋政多闲暇。千里江山供胜践，尊俎延登儒雅。只恐相将，吹花春宴，不许斯民借。花嘲便坐，尚怀方外司马。
池塘小景
许及之（宋代）

昨夜春水生，垂杨蘸波碧。湖中相忘友，两两有鸂鶒。
鹧鸪天·林断山明竹隐墙
苏轼（宋代）

林断山明竹隐墙。乱蝉衰草小池塘。翻空白鸟时时见，照水红池细细香。
村舍外，古城旁。杖藜徐步转斜阳。殷勤昨夜三更雨，又得浮生一日凉。
梦无聊犹可寻梦花落堪思
郭之奇（明代）

风前时坐立，高下数幽芳。草色憎飞片，苔痕惜坠光。

斜晖犹嘿照，夜雨莫虚飏。短梦如堪续，馀心那可忘。
以淮白寄公卷
吴则礼（宋代）

淮鱼泼泼初饱霜，頳尾宁数河之鲂。
即今谁独可寄似，风味高彻惟曾郎。
曾朗结发傍辇毂，黄头号旧厌官厨肉。
藜藿奚为便作魔，九年雷绕羁臣腹。
羁臣曩者仆射儿，裘马讵省论轻肥，
诗书堆床四壁立，畴昔短褐操钥犁，
侬亦大是穷相人，小黠不足知无伦。
江南江北白月底，簸弄扁舟天不嗔。
正须晚菘冒香枨，余生要此一釜羹。
别来曷如姑问讯，看取老子终骑鲸。
题阳朔山
陶弼（宋代）

名山爱阳朔，平陆遍峰峦。
郡境尖中拆，人家缺处安。
穿青入梧峡，载影下昭滩。
拟挽歌五首 其二
郭祥正（宋代）

形坏影亦灭，有神竟何依。漠漠空木中，岂知经四时。

以此为长年，谁人不同归。儿孙汝勿泣，朋旧汝勿悲。

岁月易经过，冥默终相期。
次韵子瞻太白山下早行题崇寿院
苏辙（宋代）

山下晨光晚，林梢露滴升。
峰头斜见月，野市早明灯。
树暗犹藏鹊，堂开已馔僧。
据鞍应梦我，联骑昔尝曾。
风入松六首 其一
史承谦（清代）

丝丝杨柳故夭斜。勾引欲栖鸦。春风夜火扬州路，听城头、画鼓频挝。

绣被焚香独自，银罂索酒谁家？

锦帆犹记到天涯，狼藉旧繁华。迷楼丝管今何处，但迢迢、野草平沙。

惆怅二分明月，当年曾照琼花。
秋夜寄茝妹
姚倩（清代）

无眠偏觉夜漫漫，纸样罗衾不耐寒。从古多情添恨事，本来识耐肇愁端。

绮窗雨过虫声切，绣帐镫昏月影残。一语赠卿须记取，秋风珍重莫凭栏。
子规思
陈陶（唐代）

春山杜鹃来几日，夜啼南家复北家。

野人听此坐惆怅，恐畏踏落东园花。
吐鲁番王玛特木迓于苏尼相从至连木齐修谒乃返鲁克沁城仍遣四台吉护行至省寄酬以诗
张荫桓（清代）

先是从军有烈名，吐蕃遗族尚峥嵘。毡帷绿茗苏尼水，锦荐雕鞍鲁沁城。

迢递朝班初返国，艰难胙土早销兵。火州物产丰饶甚，试拓蚕桑急课耕。
句 其三
方翥（宋代）

山寒一杯酒，岁晚两穷人。
竹谷
陶琛（明代）

绿雾湿蒙蒙，纷披路不通。
秋声夜来起，无处着西风。
金陵元夕篇
郑之文（明代）

朱楼隐轸薄层霄，渌水萦堤荡画桥。
十里香风吹紫陌，一年明月始今宵。
今宵无处无萧鼓，佳丽名都较得数。
美酒留连拚十千，少年欢笑唯三五。
三五年时二八游，个侬无赖逐风流。
香轮宝勒纷填巷，翠烛红灯拥上楼。
楼前九陌连三市，中有侯家通戚里。
千蝶春星舞袖翻，九枝夜閤歌钟起。
歌舞唯应此夕陈，鱼龙百戏竞争新。
银花绛树开千丈，佛火神灯照百轮。
花灯在处如人好，半醉筵前看鲍老。
何客灯前到肯迟，何人花下归能早。
花下灯前出画裾，衣香一路暗氤氲。
不知南陌人如月，且道东门女似云。
云移月堕欢难歇，虬水丁冬霜渐咽。
郎心尚逐紫骝嘶，妾意先憎乌柏舌。
归去烧灯总不眠，含情脉脉定相牵。
余宵冷焰留红烛，明日芳尘拾翠钿。
无准和尚顶相赞
释普宁（宋代）

文武火煨杀人，千衲子恨难伸。
五处主法，双径两新。
内庭敷演，赐号超伦。
自创正续梵苑，延纳云水高宾。
将谓多少奇特，依前满面埃尘。
西戎
刘攽（宋代）

旄头占虏候，鸣镝射单于。哀死知明主，和亲愧腐儒。

边锋少南牧，天马自东趋。看撤山西戍，无劳议远图。
题宣州后堂壁四首 其一
张耒（宋代）

过雨山亭暑气微，老人犹未试生衣。满园閒绿无人到，春日南风燕子飞。
寄年家子毛秋岑兼广其意
戴亨（清代）

吁嗟毛生酒酣击剑慷慨悲沈沦，臣之壮也不如人，头白犹作诸侯宾。

胸中礧块吐不出，长短讴吟感鬼神。岂果儒冠多误身，请君听我言其因。

人生休佑仰苍昊，富贵才学兼寿考。丰兹啬彼理固然，清浊久暂非草草。

君不见长安道上轩盖纷纶驰，坐享庞禠亦岂少。

问谁才名震世高，问谁造诣真奇矫。一代之中不数见，千人万人可尽扫。

始知世所重者天所轻，人所忽者神所宝。君今道重身亦尊，君今才大气骨老。

声光万古且长新，讵比世俗营求但目前，朝见荣华暮枯槁。

遭遇自应长坎坷，粗粝自应常不饱。假使生儿有目不识丁，妄希荣贵希丰赢，轻裘肥马相骄矜。

以其所有易所无，毛生毛生甘心乎。
颂古二十六首
释嗣宗（宋代）

笊篱木杓，钱贯桶索，
说妙谈玄俱是错。清平鼻孔塞乾坤，
天下衲僧无处摸。明来握土成金，
悟去百草皆药。拗折俱胝指头，
踏断赵州略彴。平常一句用无穷，
限量知见徒斟酌。
次韵严从礼兼简明叔
赵蕃（宋代）

晚风吹雨过前湾，载酒谁欤起病颜。
政尔交游能不乏，故知酬唱未令悭。
只今冲口从俱录，异日芜词合细删。
如我论材真款段，两君骏足本天闲。
元日寄耒阳
刘挚（宋代）

元日江湖万里身，四方南北等埃尘。莫悲天地如行客，还喜潇湘见故人。

渌酒桂盘催献岁，小花罗胜写宜春。渊明秖向东风醉，应笑穷吟浪苦辛。
题晖草斋
刘献廷（清代）

谁将堂上春，得比春日晖？日入光更出，亲老无重归。

谁将人子心，得比庭前草？春风日日吹，草色年年好。
题弇山园
王世贞（明代）

惟古弇州西，国以君子称。其人皆胡耆，少者亦篯铿。

中有五色鸟，仰吭向天鸣。金母饯周满，琬琰镌令名。

海上吐三山，俨若芙蓉城。云根秀特出，风岩类削成。

游者诧天工，焉知人所营。转徙一亩宫，其宽不容肱。

徇情岂不怡，余适乃忘情。长生岂不佳，余学在无生。
甲午季冬雨雪连旬公馀感触辄赋八绝 其六
黄仲昭（明代）

寒威入夜彻吟帏，布被无温酒力微。谁念三边征戍苦，满天风雪卧戎衣。
抱璞吟
李新（宋代）

最怜皇孙衣如鹑，尝笑参谋衾似铁。
我今短褐秃无尾，穷年絮被还百结。
勗清只饮洛口水，祁寒欲避西山雪。
奈何童婢生菜颜，鸡肋相将伴头屑。
小儿窥见已么麽，自言身是西州杰。
青天白日用意深，浮云薄务生愁绝。
一夕饮水成内热，抱璞出门望而却步折节。
余光箭牖惊客眠，唤作非填写应泣血。
偈颂六十五首
释普济（宋代）

春山叠乱青，春水漾虚碧。
大解脱门开，把手拽不入。
次龙山韵
马廷鸾（宋代）

新来霄汉冥鸿客，旧日风云振惊行。
脱下戏衫优便散，惊回客惊梦何长。
莫将吴蜀分岐路，政把乾坤作醉乡。
惟有葵倾心不死，清魂几到殿中央。
和彦猷在华亭赋十题依韵 其四 柘湖
韩维（宋代）

柘湖沦此地，柘山岿其濒。复惊秦时女，化作湖上神。

世事喜反覆，孰能识涯津。物变虽万殊，不惑固有人。
即事二首
赵蕃（宋代）

问薪薪已无，问米米已空。
假贷愧邻里，奔走愁仆童。
乞食陶徵君，乞米平原公。
昔人有如此，吾今未为穷。
化城阁
王安石（宋代）

曾宫凭风回，两岸闻锺声。
百里见秋毫，构云有高营。
化城若化出，仰攀日月行。
像视大江奔，众山遥相迎。
大江蟠镶根，旋流自成浪。
却略罗翠屏，秀色各异状。
楞伽海中山，迥出霄汉上。
中有不死庭，天龙尽回自。
惜哉不得往，侧坐渺难望。
拥掩难恕宥，意欲铲叠嶂。
登临独无语，一望一怊怅。
忽忆少年时，孤屿坐题诗。
空怀焉能果，唯有故人知。
哭东坡 其一
潘大临（宋代）

元祐丝纶两汉前，典刑意得龙光宣。裕陵圣德如天大，谁道微臣敢议天。
和方韶父先生以满城风雨近重阳为韵七首 其五
黄溍（元代）

江瑶配荔枝，胜处终不近。好丑且勿争，天道有定分。
文潞公生日
范祖禹（宋代）

天监仁皇德，惟时岳降神。
英资备文武，贤业富经纶。
梦頰求岩备，于畋载渭滨。
三朝瞻上宰，四海入洪钧。
谟烈重光启，枢衡万化新。
珪璋扶日月，剑履上星辰。
述职分东陕，宣威震北垠。
长城万里远，奠枕四夷宾。
自昔登储后，惟公秉国均。
川河赖舟楫，霜雪儿松筠。
阊阖朝黄道，云龙对紫宸。
忠勋藏庙祏，异礼冠臣邻。
风雨王城会，烟花洛苑春。
麾幢近泉石，衮绣出埃尘。
照社祥光盛，充闾庆旦臻。
御炉熏黼黻，天厩辍麒麟。
帝念深元老，邦基属柄臣。
公虽慕前哲，天欲觉斯民。
左右萧何手，安危晋国身。
济时归寿域，遐算等灵椿。
明教禅师五种不坏赞 其二
释居简（宋代）

去窒而聪，去塞而通。于无数声，齐万窍风。风止声消，音响寂绝。

齐神不死，听火焰说。说无所说，闻无所闻。烟灭灰飞，所亡者存。

以是耳根，示尔四众。厚德宏功，千二百种。
十八夜得黄六秀才都下书以前中秋十三夜发
王稚登（明代）

一纸千金手自裁，片鸿遥托渡江来。
祇应不隔嫦娥面，月里封题月里开。
海陵杂兴八首 其六
吕本中（宋代）

万事不如意，自然添白须。极知少馀韵，何敢厌穷途。

土俗尊鱼婢，生涯欠木奴。东行见李白，谁为致区区。
次韵姜伯辉朝奉宿九曲池
释道潜（宋代）

当时楼阙已桑麻，陈迹何须置齿牙。宛转颓城围绿野，嵚崟孤齿背明霞。

山云度晚飞琼叶，海月生秋堕桂花。圆峤方壶同笑语，终宵疑在水仙家。
一剪梅 怀闺友
许嘉仪（清代）

倚竹牵萝证素襟。言有同心。弦有知音。月斜云散又而今。

信断青禽。梦断青林。

香烬幽窗自苦吟。雨气愔愔。晚翠森森。旧游庭院怕重寻。

帘影阴阴。人影沉沉。
偶成 其二
彭绍宗（清代）

立法先亲贵，危言倚诤臣。匪躬忧独切，信道谅弥伸。

湛剑留犀槛，欧刀迟玉津。正嗟如晦久，不已曙将晨。
黄顿琅玕山永福院
王之道（宋代）

我从明光来，十里得永福。山中何所有，离离见疏竹。

前人目琅玕，用意良不俗。谁能对此君，蔬饭贱粱肉。
皇太子妃请就径山升座末后说偈
释咸杰（宋代）

佛身无为，不堕诸数。
随机示现，应无所住。
如月行空，光照寰宇。
廓彻信心，庄严福聚。
记得先贤曾有言，皇天无亲，
唯德是辅。
夕坐
宋祁（宋代）

岸帻坐前楹，天围极望青。
日华开岭雾，风影碎池星。
重露惊栖鹤，幽丛带暗萤。
尘机心久息，宁待据梧暝。
莎衣丐者诗
佚名（明代）

怨风怨雨总皆非，风雨不来春也归。
蜀魄啼残椿树老，吴蚕吃了柘阴稀。
墙头红烂梅争熟，口角黄干燕学飞。
自是欲归归未得，肩头犹挂一莎衣。
雨后望云居
李彭（宋代）

爱山勇成癖，岩壑罗心胸。政使诣幽绝，何如天际逢。

春雨云断续，蔽亏欧岌峰。如我金石交，渺然旷音容。

眼边出突兀，烟霞更葱茏。方营五字赏，鸟下醉吟中。
摸鱼儿
马熙（元代）

买陂塘旋栽杨柳，梦中还理家务。十年不到衡山麓，孤负楚云湘雨。

苹映渚。渺杜若江蓠。香接烟霞屿。口心相语。为蝇骥东西，云龙上下，误却钓游趣。

生平志，愿识平舆二许。煌煌岳降申吕。集词敬为先生寿，博得月章星句。

毋我醑。只小草幽兰，心醉离骚谱。松存径古。待游遍西园，荷锄归去，吾亦爱吾圃。
休假还旧业便使（一作卢象诗）
王维（唐代）

谢病始告归，依依入桑梓。家人皆伫立，相候衡门里。

时辈皆长皆，成人旧童子。上堂嘉庆毕，顾与姻亲齿。

论旧忽馀悲，目存且相喜。田园转芜没，但有寒泉水。

衰柳日萧条，秋光清邑里。入门乍如客，休骑非便止。

中饮顾王程，离忧从此始。
谢人送酒
唐庚（宋代）

世情不到海边村，载酒时来饷子云。便欲醉中藏潦倒，已将度子置纷纭。

细思扰扰胶胶事，政坐奇奇怪怪文。唤取邻翁传杓饮，渐令安习故将军。
嘉禾百咏 其七十七 昌武庙
张尧同（宋代）

祗因吴士季，千载仰公神。欲借驱痁术，来临刻木人。
金刚随机无尽颂·妙行无住分第四
释印肃（宋代）

霜凌溪竹寒，云外叠峰峦。
谁人知此意，独坐且深观。
荣木和陶靖节韵
程洵（宋代）

我卜我居，游息在兹。有荣者木，日封殖之。本根既固，发生以时。

我时倾瞻，中心慨而。维人之生，孰本孰根。惟皇降衷，天理具存。

是曰成性，道义之门。钦斯承斯，大化以敦。嗟彼世人，自安浅陋。

德不图新，恶或念旧。有干惟禄，有觊惟富。孰能毅然，不为利疚。

我怀师训，罔敢失坠。匪道曷从，匪义曷畏。圣门虽远，率焉以冀。

庶几疲驽，久亦告至。
韩及甫惠陕梨走笔书句谢之
强至（宋代）

霜后琼浆味转饶，关山封寄路迢迢。
分甘珍重知君意，应为相如正病消。
鸢飞鱼跃亭与寿卿小酌 其一
庄昶（明代）

酿熟麻姑酒，携来就树阴。我狂能自恕，杯小不须斟。

溪水鱼同活，花丛鸟坐深。此时如不饮，不是此时心。
教民祭蜡
陈元光（唐代）

玉垒陈酽酪，金盌荐芳饎。父老吹龙笛，官僚仗虎墀。

山川出云雨，神祇回耀辉。舞蹈幽明洽，趋跄礼度微。

祈禳称世世，民社两无违。
希真堂东
欧阳修（宋代）

当春种花唯恐迟，我独种菊君勿诮。春枝满园烂张锦，风雨须臾落颠倒。

看多易厌情不专，斗紫誇红随俗好。豁然高秋天地肃，百物衰零谁暇吊。

君看金蕊正芬敷，晓日浮霜相照耀。煌煌正色秀可餐，蔼蔼清香寒愈峭。

高人避喧守幽独，淑女静容修窈窕。

方当摇落看转佳，慰我寂寥何以报。时携一樽相就饮，如得贫交论久要。

我从多难壮心衰，迹与世人殊静躁。种花勿种儿女花，老大安能逐年少。
登焦山二首
蔡肇（宋代）

早鞍沾宿霭，夕楫漾晴晖。
岁稔登新谷，山寒御夹衣。
幽威广殿角，高遁故庵扉。
稍悔鱼竿手，频年事鞅鞿。
召命赴省因母老夜宿嘉禾驿二首
孙华孙（元代）

岁晚离家客，更深上水船。
犬鸣营柝外，渔唱驿灯前。
远役关慈母，孤忠仗老天。
极知朱绂贵，无奈彩衣姸。

汉使征车急，潘与定省频。
小人犹有母，率土莫非臣。
岁俭盘炊玉，家贫酒泛银。
自优缘白发，岂敢逆龙鳞。
雨中与李先生期垂钓先后相失，因作叠韵
温庭筠（唐代）

隔石觅屐迹，西溪迷鸡啼。小鸟扰晓沼，犁泥齐低畦。
雪夜下朝，呈省中一绝
韦应物（唐代）

南望青山满禁闱，晓陪鸳鹭正差池。

共爱朝来何处雪，蓬莱宫里拂松枝。
康王观
郭祥正（宋代）

路绝苍崖险，桥横大壑飞。花残啼鸟去，云重老龙归。

剑佩尘埃化，冠缨绘塑非。客来空怅望，魂断夕阳西。
断齑画粥
释文莹（宋代）

范仲淹少贫，读书长白山僧舍，作粥一器，经宿遂凝，以刀画为四块，早晚取两块，断齑数十茎啖之。
诗偈 其一二六
庞蕴（唐代）

学佛作梦事，不须论地狱。天堂总越却，六识为僮仆。

心心无所住，处处尘不著。五道绝人行，无心是极乐。

空里见优昙，众生作桥彴。
月夜
王镃（宋代）

不眠行绕石池吟，月色如银夜正深。
山路无风枯叶静，时闻露滴响空林。
念奴娇（留范景山处有感）
陈著（宋代）

晓村深处，记当年、轻被东风吹别。重得相看春雨屋，心事从头细说。深院灯寒，流苏帐暖，曾梦梅花月。如今何在，消凝分付啼鴂。

亭馆飞入腥烟，残香惟有，数朵酴醿雪。旧燕寻巢来又去，也觉双飞声咽。泛梗生涯，空花世界，且做杯中活。可人兰玉，风光还有时节。
蚩蚩
李廌（宋代）

氓之蚩蚩不足数，四月五月蒙松雨。
闭门县榻二十年，不见孺子与文举。
偈颂一百零二首 其六
释慧远（宋代）

黄面瞿昙，虽则分疏应口。车不横推，文殊仗剑逼佛。
送林元质彬之西上
王迈（宋代）

二十年来共短檠，相亲不减友于情。
风高鹗版曾双中，海阔鹏抟不计程。
宣力棘围新扁额，题诗岭旧家声。
瓣香旦旦为君祝，唾掌功名在此行。
次韵孟师翰凤儿花滴滴金
张榘（宋代）

彩凤与幽花，却植自形色。
命名取肖似，造化何容力。
丹穴呈九苞，夜梦或吐白。
未若秋中芳，荣悴了无迹。
责竹
田兰芳（清代）

我闻昔人言，不可居无竹。一日少此君，顿使面貌俗。

绕舍长儿孙，汉书亦省读。常思一亩宫，辟向渭川曲。

今夏假馆处，横窗饶寒玉。谓可浣尘襟，切磋比淇澳。

而乃出入间，多见异标目。烟敛失潇洒，月来伤局促。

无实致丹山，有音殊嶰谷。似畏淇园伐，如睹湘江哭。

疑余非德邻，坐令形神辱。不见芝兰生，无人亦芬馥。

松柏挺苍翠，曾不移寒燠。君子秉贞操，所贵在幽独。

因物有加损，怪尔终碌碌。
三国志蜀书二首 其二 关羽
郑学醇（明代）

吴蜀山川一水通，荆襄偏据地图雄。云长千载英魂在，江左谁令数阿蒙。
上丹霄
王丹桂（金朝）

弃浮荣，忘羁绊，胜秋蓬。乐天命、所遇皆通。随缘一饱，算来奚用禄千钟。甘闲守拙，捱清贫、岂顾顽铜。陪霞友，邀风月，临溪石，对岩松。论坦然、出世家风。烹金炼玉，斡旋牝虎与玄龙。而今重悟，万缘空
挽阔里吉思丞相稷山公
雅琥（元代）

五朝勋业著边陲，许国宁辞百战归。海上楼船闻鼓角，辽东华表识旌旗。

青门圃废多秋草，绿野堂空半夕晖。欲采蘋芳酹椒酒，临风惆怅独沾衣。
上之回
曹勋（宋代）

卫骑绝沙漠，关驱过玉门。
云旗梢月窟，辇道属乌孙。
万国森环卫，三灵骇骏奔。
声容同日月，威德被乾坤。
巡狩知无外，蛮戎识至尊。
何当鸣警跸，高会醼昆仑。
重酬姚少府
贾岛（唐代）

隙月斜枕旁，讽咏夏贻什。如今何时节，虫虺亦已蛰。

答迟礼涉傲，抱疾思加涩。仆本胡为者，衔肩贡客集。

茫然九州内，譬如一锥立。欺暗少此怀，自明曾沥泣。

量无趫勇士，诚欲戈矛戢。原阁期跻攀，潭舫偶俱入。

深斋竹木合，毕夕风雨急。俸利沐均分，价称烦嘘噏.

百篇见删罢，一命嗟未及。沧浪愚将还，知音激所习。
挽程淳老
史尧弼（宋代）

戒定通前念，苏黄早见期。
源流知衮衮，金印漫累累。
白首风尘外，丹砂岁月迟。
泉台无复恨，乔木有馀悲。
和徐之才回纹
冯山（宋代）

行轺使指屡襟分，路去重看思纠纷。清夜峡前江照月，霁天郊外剑横云。

情多苦近归褒汉，景物应难会见闻。荣虑俗缘因刺按，燕堂虚愧有移文。
高宗建炎初祀昊天上帝
佚名（隋代）

惟圣普临，顺皇之德。
典礼有纱，享祀不忒。
笾豆静嘉，降登肸饬。
神具醉止，景贶咸集。
题沈椒园观察劳山吟眺图
金德瑛（清代）

大劳小劳肩随高，七真遁迹今未遥。仙家閟吝不好事，搜奇泄异须吾曹。

芒鞋无缘径路绝，恰藉按部穷岩坳。金刚崱屴玉女睇，凤凰翔翥狮虎虓。

崇峦窅穴明复晦，倒根插濯黏天涛。随车吮墨大弟子，予吟汝绘争为豪。

苍华栉沐近照耀，丑神知觉潜沈逃。恶风弱水属荒诞，归带烟雾衣巾飘。

文人眼大山海渺，收纳卷轴铢釐毫。从君覼缕细指数，旧谚泰岱不如劳。

我虽足阻神已到，读诗见画忘萧骚。
次临封八景韵四首 其一 江口归帆
苏万国（明代）

两岸孤蒲映绿苔，江山如画锦屏开。千层巨浪排天涌，一叶轻屏带月回。

入眼堕云随落鹜，愁人短笛调寒梅。难赊暮景毋虚过，待趣将来识几回。
寄明守刘公仪
韦骧（宋代）

海角天涯相去遥，邮筒还往势迢迢。两篇佳咏兼金重，三复长吟万虑销。

已向宦途惊聚散，休将桂籍论荣彫。承誇倒载清欢数，使我流涎乡思摇。
伯山因其侄来惠书报以二绝
赵蕃（宋代）

昔日穷岗今竹溪，更生臣向复奚疑。
此中安否渠能说，懒复作书聊寄诗。
和流萤
赵希逢（宋代）

林塘腐草化为萤，星散飞来暗复明。
拾向书窗辉眼目，当将檠火对南城。
许崧老见和月林堂夜坐诗复次前韵寄之
李纲（宋代）

宇宙一逆旅，安用归我庐。解装寓僧房，袤丈即有馀。

三年走万里，华发照川途。颇思少壮乐，谈笑轻簪裾。

醉挥铁如意，击碎红珊瑚。垂老见兵革，济时愧才疏。

及兹再飘零，敛若霜中梧。幸从山林游，时与释子俱。

超然意有会，不必窥其书。臞仙静退者，久要不渝初。

和我月林篇，此作久所无。徵言思会面，岁晚苦离居。
次雨中暖房韵
洪皓（宋代）

首夏霖淫似早秋，坐邀车马愧无由。提壶见就倾三爵，具馔何无选百羞。

刚道暖房排旅闷，实图求友慰幽囚。言归倒载冲泥怯，继捧新诗胜赵讴。
观物初瓶梅予析为二其一奇而不怪其一怪而不奇 其二
释居简（宋代）

鹤膝歧分把瘦枝，节拳支局老支离。解嘲不入时宜处，只合仪刑月蚀诗。
小重山·云去风来雨乍晴
刘秉忠（元代）

云去风来雨乍晴。断烟分远树、夕阳明。夕阳无处雁斜横。山重叠，山外更入行。千古短长亭。别离浑是苦、柰西征。欲凭双鲤寄幽情。东流水，几日到襄城。
杂咏五言八首
刘克庄（宋代）

埋向西陵里，千年不复晨。
未知台上妓，歌舞乐何人。
得柳员外书封寄近诗书中兼报新主行营兵马因代书戏答
独孤及（唐代）

郎官作掾心非好，儒服临戎政已闻。说剑尝宗漆园吏。

戒严应笑棘门军。遥知抵掌论皇道，时复吟诗向白云。

百越待君言即叙，相思不敢怆离群。
贺吴月庭新筑隐居
戴囧（明代）

和平桥北草湖东，我子携家乐此中。讲道堂前环俊选，弹琴月下出鱼龙。

水苗自种滋朝雨，径竹閒栽待晚风。君子由来耕且读，月庭千载仰高踪。
暇日过在伯辱对菊置酒已焉甚醉得四十字
赵蕃（宋代）

雨后江犹涨，霜前菊正繁。
波光摇槛楯，花气入楹轩。
病不胜杯勺，情欣接话言。
兀然成径醉，涕唾老仍烦。
缘识
宋太宗（宋代）

般若须将法相宗，四生九类化归空。
离然庆物随缘境，自是凡夫道不通。
立春日内出彩花应制
沈佺期（唐代）

合殿春应早，开箱彩预知。花迎宸翰发，叶待御筵披。

梅讶香全少，桃惊色顿移。轻生承剪拂，长伴万年枝。
题狄梁公白云图
赵希彩（宋代）

怅望登临日，大行山顶头。
亲帏何处是，一片白云浮。
临江仙（同官招饮席上作）
侯置（宋代）

失脚青云何所往，故山松竹应秋。痴儿官事几时休。可怜双白秋，斗粟尚迟留。

尊酒偷闲聊放旷，夜凉河汉西流。从教孤笛喷高楼。与君同一醉，明日旋分愁。
句 其一
罗畸（宋代）

几疑银汉馀波溢，浪衮黄金砌畔泉。
钱塘怀古
董师谦（宋代）

历历庚申事，分明在眼前。
讲利如有弊，飞渡定无船。
北使三千里，真州十四年。
酿成亡国恨，一部福华编。
奉和柳相公中书言怀
包佶（唐代）

运筹时所贵，前席礼偏深。羸驾归贫宅，欹冠出禁林。

凤巢方得地，牛喘最关心。雅望期三入，东山未可寻。
初至犍为作
岑参（唐代）

山色轩槛内，滩声枕席间。草生公府静，花落讼庭闲。

云雨连三峡，风尘接百蛮。到来能几日，不觉鬓毛斑。
泛江玩月十二韵
元稹（唐代）

楚塞分形势，羊公压大邦。因依多士子，参画尽敦厖。

岳璧闲相对，荀龙自有双。共将船载酒，同泛月临江。

远树悬金镜，深潭倒玉幢。委波添净练，洞照灭凝釭.

阗咽沙头市，玲珑竹岸窗。巴童唱巫峡，海客话神泷。

已困连飞盏，犹催未倒缸。饮荒情烂熳，风棹乐峥摐。

胜事他年忆，愁心此夜降。知君皆逸韵，须为应莛撞。
寒芦
彭汝砺（宋代）

长芦一片倚江皋，叠叶低枝压怒涛。晚雾蔽云寒惨淡，晚风吹雨急萧骚。
题山中午读图
高俨（明代）

密林新雨歇，叠壑泻潺湲。书声午未罢，深坐觉□寒。
观书吟
邵雍（宋代）

吁嗟四代帝王权，尽入区区一旧编。
或让或争三万里，相因相革二千年。
唐虞事业谁能继，汤武功夫世莫传。
时既不同人又异，仲尼恶得不潸然。
黄兵部生辰
仲并（宋代）

南国初持使节回，斑衣仍把锦新裁。
大椿更向萱堂祝，长到春来共寿杯。
中和节赐群臣宴赋七韵
李适（唐代）

东风变梅柳，万汇生春光。中和纪月令，方与天地长。

耽乐岂予尚，懿兹时景良。庶遂亭育恩，同致寰海康。

君臣永终始，交泰符阴阳。曲沼水新碧，华林桃稍芳。

胜赏信多欢，戒之在无荒。
赠欧阳季默承议
释道潜（宋代）

先公跨箕尾，摇曳旋天关。于今二纪馀，肯复来人间。

时时对遗二，彷佛窥一斑。梦寐思见之，何从暂追攀。

迩来都城里，忽睹庭中兰。方寸实惊喜，典刑斯可观。

抱疴一榻上，骨瘦清琅玕。为余设幽几，气貌徐以宽。

微词落玉麈，文彩真孔鸾。棣华惜未识，妙誉闻朝端。

先公德未泯，四海共仰叹。愿言付百世，清风嗣门阑。
解红儿 忆别
吴绮（清代）

白头鸦，花冠鸡。未明都向枕边啼。为报东风太狼籍。

花落尽，玉窗西。
白鹭
曾安强（宋代）

其外殊洁白，俯风临清流。其中乃贪秽，尽日鱼虾求。
十九哥赴舒州太湖簿仍得假归乡
杨亿（宋代）

初官佐邑少嗟咨，且喜乡关得告归。
松菊门前三径在，烟波江上片帆飞。
枌榆旧社虽堪恋，星火严程不可违。
莫为栖鸾尚卑屑，悔将锦襖换簑衣。
山游暮归
陆游（宋代）

东行西行日暮归，川云漠漠雨霏霏。
蝗余场上禾收薄，酒贵街头客醉稀。
买犊躬耕空自力，灼龟占岁又成非。
稚孙索饭殊关抱，怜汝何时得瓠肥。
句
刘筠（宋代）

大野几星分婺女，清风万古感颜乌。
送悟侍者参育王偃溪和尚
释绍昙（宋代）

茂阴深处击寒冰，洗得娘生两耳清。
塞断不听呼小玉，顺风来听偃溪声。
兹游
沈明臣（明代）

山水平生愿，兹游亦偶逢。
溪清石五色，山转路千重。
片雨孤峰入，余霞众壑浓。
滩声风浩浩，花气草茸茸。
波动将崩石，云浮不尽松。
濑船牵月上，水碓杂云舂。
宿傍鱼龙窟，行随虎豹踪。
同行携郑老，日遣画芙蓉。
十二月廿四日立春有怀渔庄漆林两兄京师
钱福胙（清代）

昨夜东风生绮陌，朝来采燕簪轻帻。人间可乐又逢春，日下还怜未归客。

青旗繁会阗燕郊，黄罗蹀躞翻云翘。夕阳鞍马忽四散，寒镫相对风萧萧。

忆昔杨盘会食时，堂中白玉传青丝。三年两地萦梦寐，一尊千里同愁思。

折梅远寄何人将，仰天但见群鸿翔。人生安得如汝乐，飞鸣到处皆成行。
初夏罨画溪泛舟
了虚著公（明代）

为看原上桑麻，小艇浮来落花。
树杪云中僧寺，溪边竹里人家。
避暑二首
徐凝（唐代）

一株金染密，数亩碧鲜疏。避暑临溪坐，何妨直钓鱼。

斑多筒簟冷，发少角冠清。避暑长林下，寒蝉又有声。
山槛小饮
曾巩（宋代）

变秋长云豪，洒雨北风壮。
余熇尚争威，积晦颇异状。
山回攒枫颠，屋立悬狖上。
饮槛聚石为，歌筵注溪当。
欢言久喧哗，罢兴一怊怅。
旅人正飘飖，岂得谐放荡。
下第慰友
朱续京（清代）

屡恨端明遗李廌，下闻祠部识昌黎。且从荣子歌三乐，莫效伯鸾叹《五噫》。
题龛岩十咏 其四 石笋峰
滕斌（元代）

石森如笋峙岩前，天地栽培几百年。也合成竿长枝叶，清阴乔郁庇山川。
诗
顾恺之（魏晋）

丽春绝众卉。
闲斋卧病 其二
常建（唐代）

行药至石壁，东风变萌芽。主人门外绿，小隐湖中花。

时物堪独往，春帆宜别家。辞君向沧海，烂熳从天涯。
送李季良北归
皎然（唐代）

风吹残柳丝，孤客欲归时。掩抑楚弦绝，离披湘叶衰。

前军犹转战，故国杳难期。北望雁门雪，空吟平子诗。
送韦岫郎中典泗州（一作癸丑岁毗陵会中贻同老）
章碣（唐代）

玉皇恩诏别星班，去压徐方分野间。有鸟尽巢垂汴柳，

无楼不到隔淮山。旌旗渐向行时拥，案牍应从到日闲。

想忆朝天独吟坐，旋飞新作过秦关。
筹笔驿
张方平（宋代）

本规一举定乾坤，遽见长星坠垒门。公在必无生仲达，师昭何业得中原。
题严陵钓台 其二
崔华（清代）

昔年吴市门，辛苦南昌尉。应为妇翁留，七里光炯翠。
慧海大师日智索诗
周必大（宋代）

径山说法口澜翻，慧海精勤三十年。
他日宣城传僧宝，莫分禅律一时编。
杭山八景
章鉴（宋代）

古洞春泉一脉遥，骤施雷雨过清宵。
飞湍直下三千丈，急溜横穿十二桥。
雪洒石矼琼练碎，翠分柳树玉花飘。
晓来醉倚高楼望，疑是银河堕碧霄。
和徐径坂帛诗韵并约徐立大同赋
赵汝腾（宋代）

谒想仙姿诗见之，坛高屈宋隶吾麾。
在邦无怨仁何怨，与世多吾道不吾。
一鲁丈夫独儒服，百曹相国漫戎衣。
折冲人物山中隐，谁佐君王立德威。
阮郎归（闺情）
詹玉（宋代）

斜河一道界相思。好秋都上眉。鸾笺象管写心啼。搦愁题做诗。

添别恨，卜欢期。灯花红几时。看看月上小窗儿。夜香今夜迟。
颂古三十九首
释道枢（宋代）

后念起时前念灭，起灭之念何尝别。
唤取机关木人问，从头弄尽元无说。
初到商州馆于妙高禅院佛屋壁上见草圣数行读
王禹偁（宋代）

应制诗篇对玉除，是谁传写到商於。
昔从蓂荚阶前作，今向莲花座畔书。
商岭未甘随绮季，汉庭曾忝用相如。
山僧莫怪频垂泪，乍别承明旧直庐。
冥鸿亭偶题二首时岁戊戌 其二
王逢（元代）

一家无事乐清宁，寄目冥鸿野外亭。江水未分南北限，月明常后毕箕星。

子生猫栎垂垂赤，蔓长鸦藤故故青。天意物情应有在，且须料理相牛经。
天竺峰
蒋之奇（宋代）

藜杖芒鞋兴不穷，万山螺簇碧茏葱。青天一饷开图画，潋滟收归惨淡中。